Uredba Sveta (ES) št. 355/94

z dne 14. februarja 1994

o spremembi Uredbe (EGS) št. 918/83 o sistemu carinskih oprostitev Skupnosti

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 28 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker člen 45 Uredbe (EGS) št. 918/83 [4] določa, da se blago v osebni prtljagi potnikov, ki prihajajo iz tretje države, lahko uvozi brez uvoznih dajatev, če je takšen uvoz nekomercialne narave;

ker skladno s členom 47 Uredbe (EGS) št. 918/83 skupna vrednost blaga, ki se lahko uvozi brez uvoznih dajatev, ne sme presegati 45 ekujev na potnika; ker lahko skladno z drugim pododstavkom člena 47 države članice zmanjšajo ta znesek na 23 ekujev za potnike, mlajše od 15 let;

ker je treba upoštevati ukrepe v korist potnikov, ki so jih priporočile specializirane mednarodne organizacije, in zlasti ukrepe iz Priloge F (3) k Mednarodni konvenciji o poenostavi in uskladitvi carinskih postopkov;

ker je navedene cilje mogoče doseči z večjimi oprostitvami;

ker je treba za omejeno obdobje določiti odstopanje za Nemčijo z upoštevanjem gospodarskih težav, ki bi jih lahko povzročil znesek oprostitev, zlasti glede potnikov, ki vstopajo na ozemlje te države članice prek kopenskih mejnih prehodov, ki Nemčijo povezujejo s tretjimi državami, razen držav članic EFTE, ali prek obalnih ladijskih prog iz navedenih držav;

ker obstajajo posebne povezave med celinskim delom Španije ter Ceuto in Melillo,

SPREJEL NASLEDNJO UREDBO:

Člen 1

Uredba (EGS) št. 918/83 se spremeni, kot sledi:

1. Člen 47 se nadomesti z naslednjim:

"Člen 47

Oprostitev iz člena 45 se uporablja do skupne vrednosti 175 ekujev na potnika za blago razen blaga, ki je našteto v členu 46.

Države članice pa lahko ta znesek zmanjšajo na 90 ekujev za potnike, mlajše od 15 let.";

2. Doda se naslednji člen:

"Člen 47a

1. Z odstopanjem od prvega pododstavka člena 47 lahko Španija do 31. decembra 2000 uporablja oprostitev v znesku 600 ekujev za uvoz blaga iz Ceute in Melille, ki vstopa na carinsko območje, kakor je za Španijo določeno v četrti alinei člena 3(1) Uredbe Sveta (EGS) št. 2913/92 z 12. oktobra 1992 o carinskem zakoniku Skupnosti [1] UL L 302, 19.10.1992, str. 1. vstavi opombo .

2. Z odstopanjem od drugega pododstavka člena 47 lahko Španija zmanjša takšno oprostitev na 150 ekujev za potnike, mlajše od 15 let."

Člen 2

Ta uredba začne veljati 1. aprila 1994.

Za Zvezno Republiko Nemčijo pa ta uredba začne veljati 1. januarja 1998 za blago, ki ga uvažajo potniki, ki vstopajo na ozemlje Nemčije prek kopenskih mejnih prehodov, ki povezujejo Nemčijo s tretjimi državami, razen držav članic EFTE, ali prek obalnih ladijskih prog iz omenjenih držav.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. februarja 1994

Za Svet

Predsednik

Y. Papantoniou

[1] UL C 254, 11.10.1986, str. 7.

[2] UL C 13, 18.1.1988, str. 173.

[3] UL C 105, 24.4.1987, str. 4.

[4] UL L 105, 23.4.1983, str. 1. Uredba, kot je nazadnje spremenjena z Uredbo (EGS) št. 3357/91 (UL L 318, 20.11.1991, str. 3).

--------------------------------------------------